Un accident rutier s-a produs vineri, 10 mai, pe DN 2B, în localitatea Gălbinaşi, județul Buzău, cinci persoane, inclusiv un copil, fiind rănite.
Conform datelor comunicate de Inspectoratul de Poliţie Judeţean Buzău, citate de Agerpres, două autoturisme care se deplasau pe direcţia Brăila către Buzău, conduse de un şofer buzoian de 38 de ani şi o conducătoare auto de 26 de ani, din Gălbinaşi, au intrat în coliziune.
În accident, un minor de 4 ani, din maşina şoferiţei, a fost rănit, dar și conducătorul auto de 38 de ani şi 3 pasageri din maşina acestuia, respectiv două femei şi un bărbat, cu vârste cuprinse între 37 şi 80 de ani.
„Persoanele rănite au fost preluate de ambulanţă şi transportate la spital pentru îngrijiri medicale”, arată IPJ.
În caz, autoritățile vor întocmi dosar penal, iar poliţiştii continuă cercetările pentru stabilirea tuturor împrejurărilor în care s-a produs accidentul.